Դիանա Պանչենկո

**Դիանա Վիտալևնա Պանչենկո** (, ), ուկրաինացի լրագրող, հեռուստահաղորդավար, NewsOne հեռուստաալիքի հաղորդավար (2015-2021)։

## Կենսագրություն
Դիանա Պանչենկոն ծնվել է 1988 թվականի մայիսի 21-ին, Նիկոլաևում։ Հետագայում բնակվել է Դնեպրոպետրովսկի մարզի Պավլոգրադ քաղաքում։ Նրա ծնողներն ամուսնալուծվել են, երբ Դիանան 11 տարեկան է եղել։

2010 թվականին ավարտել է Կիևի պոլիտեխնիկական ինստիտուտը՝ «հրատարակչական գործ և խմբագրում» մասնագիտությամբ, իսկ 2018 թվականին՝ Կիևի Տարաս Շևչենկոյի անվան ազգային համալսարանը՝ իրավաբանի որակավորմամբ։ 2010 թվականին կարճ ժամանակ աշխատել է «Գազետա պո Ուկրաինսկի» թերթի թղթակից։ 2010-2015 թվականներին եղել է  «Կիև» հեռուստառադիոընկերության թղթակից և հաղորդավարուհի։

2015 թվականին դարձել է NewsOne հեռուստաալիքի հաղորդավարուհի։ Եղել է «Թեմա», «Դիմակայություն», «Հինգերորդ անկյուն» և «Մերոնք» ծրագրերի հաղորդավարը։ 2017 թվականի դեկտեմբերին NewsOne-ի գործունեության արգելափակման ժամանակ Պանչենկոն հեռուստաալիքի անունից դիմել է Ուկրաինայի նախագահ Պյոտր Պորոշենկոյին՝ խոսքի ազատությունը պաշտպանելու պահանջով։

NewsOne հեռուստաալիքով տարբեր հաղորդումների ժամանակ Պանչենկոն ստուդիայից վտարել է քաղաքական գործիչներ Վալերի Իվասյուկին և Յուրի Բուբլիկին։

2018 թվականին «Մեծ երեկո» հաղորդման հեռարձակման ժամանակ գրող Լարիսա Նիցոյը դիմել է Պանչենկոյին՝ խնդրանքով խոսել ոչ թե ռուսերեն, այլ ուկրաիներեն։ Պանչենկոն հայտարարել է, որ Նիցոյը չի կարող իրեն ասել, թե ինչ լեզվով խոսի, որից հետո գրողը լքել է ստուդիան։

Պանչենկոն եղել է «Տարվա մարդ-2019» մրցանակի դափնեկիր «Տարվա լրագրող» անվանակարգում։ 2020 թվականին ընդգրկվել է «Ուկրաինայի ամենաազդեցիկ կանայք վարկանիշում Focus կայքի ընթերցողների» վարկածով՝ 7-րդ համարի տակ։ «Դեդեկտոր մեդիա»-ի լրագրող Յարոսլավ Զուբչենկոն Պանչենկոյին անվանել է «2020 թվականի ամենավատ մեդիագործիչ»։ 2021 թվականին նա առաջադրվել է ՅՈՒՆԵՍԿՕ/Գիլերմո Կանո Մամուլի ազատության համաշխարհային մրցանակի համար։

2021 թվականի փետրվարին Ուկրաինայի նախագահ Վլադիմիր Զելենսկու կողմից NewsOne-ի, ZIK-ի և 112 Ուկրաինայի սեփականատեր Տարաս Կոզակի դեմ պատժամիջոցների սահմանումից հետո, ինչը հանգեցրել է այդ լրատվամիջոցների հեռարձակման դադարեցմանը, Պանչենկոն և դրանց մի շարք աշխատակիցներ տեղափոխվել են  «Առաջին անկախ» հեռուստաալիք։ Պանչենկոն հանդիսանում է «Մեդիահոլդինգ Նովոստի» ՍՊԸ-ի բաժնետոմսերի 99%-ի շահառու սեփականատերը, որը կազմակերպում է «Առաջին Անկախ»-ի հեռարձակումը։

2021 թվականի փետրվարի 26-ին Պանչենկոն դարձել է «Լրագրողների պաշտպանության ակումբ» շարժման հիմնադիրներից մեկը։ Վարել է «Սլավյանսկի բազար» երաժշտական փառատոնը, որը կայացել է 2021 թվականի հուլիսին Վիտեբսկում։ Միջոցառման ավարտից հետո Պանչենկոյին կանչել են Հեռուստատեսության և ռադիոյի հեռարձակման ազգային խորհուրդ, բացատրություններ տալու։
	
2021 թվականի հոկտեմբերի 27-ից մինչև 2022 թվականի փետրվարի 26-ը «Ukrlive» հեռուստաալիքով վարել է «Դիմակայություն» և «Ուկրաինական ձևաչափ» հաղորդումները: Ռազմական գործողությունների առաջին օրերին շարունակել է հանդես գալ «Ukrlive» հեռուստաալիքով:

### Սկանդալներ
NewsOne-ում իր հեռուստատեսային կարիերայի ընթացքում նա ներքաշվել է մի քանի սկանդալների մեջ: 2019 թվականի հուլիսին առաջին գումարման պատգամավոր Վալերի Իվասյուկը եթերում հայտարարել է, որ NewsOne-ը գովազդում է «Ընդդիմադիր հարթակ-կյանքի համար» կուսակցությունը և որ հեռուստաալիքի գործունեությունը նպատակ ունի այդ կուսակցության  քաղաքական գործիչներին վերադարձնել իշխանության: Այնուհետև Դիանա Պանչենկոն հրամայել է ռեժիսորին անջատել պատգամավորի միկրոֆոնը և խնդրել նրան լքել ստուդիան:

2020 թվականի սեպտեմբերին նախկին պատգամավոր Յուրի Բուբլիկը եթերում հայտարարել է, որ Սվյատոսլավ Վակարչուկը իր երկրին նվիրված անձնավորություն է՝ ի տարբերություն Վիկտոր Մեդվեդչուկի։ Երբ Պանչենկոն չի համաձայնվել, պատգամավորը պնդել է, որ «Մեդվեդչուկը խոսում է նրա բերանով», իսկ հաղորդավարը պատասխանել է. «Հեռացեք, պարոն Բուբլիկ։ Դուք ոչ ոքի հետաքրքիր չէք»:

2018 թվականի հոկտեմբերին «Մեծ երեկո» հաղորդման հեռարձակման ժամանակ գրող Լարիսա Նիցոյը դիմել է Դիանա Պանչենկոյին՝ խնդրելով հաղորդումը վարել ուկրաիներեն։ Պանչենկոն գրողին անվանել է «տարօրինակ» և հայտարարել, որ Նիցոյը չի կարող ասել իրեն, թե որ լեզվով խոսի, որից հետո գրողը լքել  է ստուդիան:

### Ուկրաինայի վրա ռուսական հարձակումից հետո
Ուկրաինայի վրա Ռուսաստանի ներխուժումից հետո Դիանա Պանչենկոն կտրուկ դատապարտել է ռուսական հարձակումը՝ սոցիալական ցանցերում մի շարք հայրենասիրական ուկրաինամետ գրառումներ անելով, որոնցում Պուտինին համեմատել է Հիտլերի հետ․ «Մի ժամանակ երեխաները պատերազմական խաղեր էին խաղում մեր ժողովրդի և ֆաշիստների միջև: Հիմա ֆաշիստների փոխարեն ռուսներ են: Մի ժամանակ Հյուսիսային Կորեան մեկուսացման հոմանիշ էր, իսկ այսօր՝ Ռուսաստանն է: Հիտլերը մի ժամանակ չարիքի մարմնացումն էր, իսկ հիմա՝ Պուտինն է»: Պանչենկոն աջակցություն է հայտնել Ուկրաինայի զինված ուժերին և ռուս պրոպագանդիստներին անվանել «հիմար և խելագար»։

2022 թվականի օգոստոսի կեսերին Դիանա Պանչենկոն մեկնել է Ուկրաինայի օկուպացված տարածքներ և ջնջել է սոցիալական ցանցերում ուկրաինամետ գրառումները՝ պնդելով, որ դրանք գրել է ուկրաինական իշխանությունների սպառնալիքի ներքո՝ առանց հիմնավորում ներկայացնելու։ 2022 թվականի դեկտեմբերին օկուպացված Դոնեցկում և Մարիուպոլում նա նկարահանել է «Կիևից մինչև Դոնբաս» ֆիլմը՝ հիմնված տեղի բնակիչների և գերի ընկած ուկրաինացի զինծառայողներ Սերգեյ Միրոնենկոյի և Միխայիլ Շվեցի (Ազովի գնդից) հետ հարցազրույցների վրա։

2023 թվականի օգոստոսի 17-ին հրապարակվել է Դիանա Պանչենկոյի հարցազրույցը Բելառուսի նախագահ Ալեքսանդր Լուկաշենկոյի հետ։

2023 թվականի դեկտեմբերին նա հրապարակել է «հետաքննություն», որում հերքել է պատերազմի առաջին օրերին Ռուսաստանի կողմից Կիևը գրավելու ձգտումը, չնայած ռուսական զորքերի կողմից Գոստոմելի օդանավակայանը գրավելու փորձին՝ զորքերը Կիև օդային ճանապարհով տեղափոխելու և Մոշչուն գյուղի մոտ Իրպեն գետը հատելու միջոցով մարտերը շարունակելուն։

«Լրագրողներ առանց սահմանների» կազմակերպության տվյալներով՝ 2024 թվականի դրությամբ նա բնակվել է Դուբայում։

2025 թվականի օգոստոսի 10-ին Դիանա Պանչենկոյի YouTube-յան ալիքը արգելափակվել է, «YouTube-ի օգտագործման պայմանները խախտելու» համար։ Արգելափակման պահին ալիքն ունեցել է 2.1 միլիոն բաժանորդ։

## Մրցանակներ և գործունեության ճանաչում
2019 թվականին արժանացել է «Տարվա մարդ» մրցանակին «Տարվա լրագրող» անվանակարգում։ 2020 թվականին զբաղեցրել է 7-րդ տեղը «Ուկրաինայի ամենաազդեցիկ կանանց շարքում՝ ըստ Focus կայքի ընթերցողների»։ 2021 թվականին առաջադրվել է UNESCO/Գիլյերմո Կանոյի համաշխարհային մամուլի ազատության մրցանակի՝ մամուլի ազատության գործում ունեցած ներդրման համար։ «Դեդեկտոր մեդիա»-ի լրագրող Յարոսլավ Զուբչենկոն Պանչենկոյին անվանել է «2020 թվականի ամենավատ մեդիա գործիչ»։

## Պատժամիջոցներ
2023 թվականի հունվարի 15-ին, Ազգային անվտանգության և պաշտպանության խորհրդի և Ուկրաինայի նախագահ Վլադիմիր Զելենսկու որոշմամբ, Դիանա Պանչենկոն ընդգրկվել է Ուկրաինայի պատժամիջոցների ցանկում՝ որպես «Վիկտոր Մեդվեդչուկի կողմից վերահսկվող հեռուստաալիքներով հակաուկրաինական հայտարարություններ անող հեռուստահաղորդավար»՝ «ռուսական քարոզչությանը լիովին համապատասխանող և հակաուկրաինական բովանդակությամբ» հայտարարությունների համար: Ազգային անվտանգության և պաշտպանության խորհուրդը նշում է, որ Պանչենկոն «այցելել է Դոնբասի օկուպացված տարածք և նկարահանել է քարոզչական կադրեր ավերված Մարիուպոլի և Դոնեցկի տարածքում», ինչպես նաև արդարացրել է Ռուսաստանի հարձակումը Ուկրաինայի վրա։ Նախկինում Դիանա Պանչենկոն, որպես «հակուկրաինական քարոզիչ», ընդգրկվել է «Միրոտվորեց» տվյալների բազայում՝ «Կրեմլի քարոզչական նարատիվներ տարածելու» համար։

## Քրեական հետապնդում
2023 թվականի հունվարին Ուկրաինայի անվտանգության ծառայությունը քրեական գործ է հարուցել Դիանա Պանչենկոյի դեմ՝ «ռուսամետ նյութեր» հրապարակելու համար, «Գոլոս» կուսակցության պատգամավոր Յարոսլավ Յուրչիշինի դիմումից հետո։ Պանչենկոն ինքը հայտարարել է, որ լքել է Կիևը օգոստոսի կեսերին և «ընկերները օգնել են իրեն հասնել Ռուսաստանի կողմից օկուպացված տարածքներ»։ Նա պնդել է, որ «ներկայումս Ուկրաինայում չէ», բայց իր ժամանակի մեծ մասն անցկացնում է «Դոնբասում»։

2023 թվականի հունվարի 24-ին Ուկրաինայի անվտանգության ծառայությունը Պանչենկոյի դեմ կասկածանք է հայտնել՝ Ռուսաստանի կողմից Ուկրաինայի դեմ զինված ագրեսիան արդարացնող նյութեր պատրաստելու և տարածելու, ինչպես նաև Մարիուպոլ քաղաքի օկուպացիային հրապարակայնորեն աջակցելու համար։ Նախնական հետաքննություն էր սկսվել Ուկրաինայի քրեական օրենսգրքի 436-2 հոդվածի 2-րդ մասի համաձայն՝ Ռուսաստանի կողմից Ուկրաինայի դեմ զինված ագրեսիան արդարացնելու և ռուսական կողմի մասնակիցներին հերոսացնելու համար։

2023 թվականի հոկտեմբերի 12-ին ՈւԱԾ-ն Դիանա Պանչենկոյին տեղեկացրել է պետական դավաճանության կասկածի մասին։

## Հրապարակումներ
* Diana Panchenko. The Inevitable: The Shocking Truth behind the War in Ukraine // Arktos Media Ltd: 2024, 176 pages. ISBN 1-915755-97-2
* Панченко Д. В. Неизбежное. — М.: Вече, 2024.—224 с.: ил. Тираж 5000 экз. ISBN 978-5-4484-4698-6

## Ծանոթագրություններ

## Արտաքին հղումներ
* 
* 

Կատեգորիա:Ուկրաինացի լրագրողներ
Կատեգորիա:Ուկրաինացի հաղորդավարներ
Կատեգորիա:Ուկրաինացի յություբերներ